ซาอุฯ รับคาชอกกีถูกฆาตกรรม-ผู้นำไม่รู้
ความคืบหน้าคดีนายจามาล คาชอกกี นักข่าวอาวุโสชาวซาอุดีอาระเบีย วัย 59 ปี คอลัมนิสต์ของหนังสือพิมพ์ วอชิงตัน โพสต์ ผู้วิพากษ์วิจารณ์นโยบายของมกุฎราชกุมารโมฮัมเหม็ด บิน ซัลมาน ผู้นำโดยพฤตินัยของซาอุฯ หายตัวไป ขณะเข้าไปทำเอกสารในสถานกงสุลซาอุฯในนครอิสตันบูลในตุรกี เมื่อ 2 ต.ค. เพื่อแต่งงานใหม่ โดยทางการตุรกีชี้ว่าเขาถูกทีมนักฆ่า 15 คนจากซาอุฯ ฆ่าหั่นศพในสถานกงสุล และมี หลักฐานเป็นเทปเสียงและวิดีโอ แต่ซาอุฯปฏิเสธ อ้างว่าเขาออกจากสถานกงสุลไปแล้วในวันนั้น ต่อมาเมื่อ 19 ต.ค. ซาอุฯยอมรับว่าเขาเสียชีวิตจากเหตุวิวาทต่อสู้กับกลุ่มคนที่พบปะในสถานกงสุล แต่นานาชาติยังสงสัย กดดันให้เปิดเผยความจริงนั้น,ล่าสุดเมื่อ 21 ต.ค. นายอะเดล อัลจูเบียร์ รมว.ต่างประเทศซาอุฯ ให้สัมภาษณ์โทรทัศน์ ฟ็อกซ์ นิวส์ ยอมรับว่าคาชอกกีถูก ฆาตกรรม โดยกลุ่มคนที่ทำงานเกินขอบเขตอำนาจ ซึ่งเป็น ปฏิบัติการแตกแถว และพยายามปกปิดความจริง นับเป็น ความผิดพลาด อย่างมหันต์ ตอนนี้ไม่รู้ว่าศพอยู่ที่ไหน และมกุฎราชกุมารไม่ได้เป็นผู้สั่งให้ทำเรื่องนี้ ผู้นำระดับสูงของหน่วยข่าวกรองก็ไม่รู้ ซาอุฯมุ่งมั่นค้นหาความจริงและลงโทษผู้รับผิดชอบเรื่องนี้,นับเป็นครั้งแรกที่ทางการซาอุฯยอมรับว่าคาชอกกีถูกฆาตกรรม หลังยอมรับว่าเขาเสียชีวิตเพราะเหตุวิวาท ทั้งระบุว่ามีการจับกุมผู้ต้องสงสัยแล้ว 18 คน คนสนิทของมกุฎราชกุมาร 2 คนถูกสั่งปลด และมีการตั้งองค์กรปฏิรูปหน่วยข่าวกรองภายใต้การกำกับดูแลของมกุฎราชกุมาร ด้านสำนักข่าวซาอุดี เพรสส์ เผยว่า กษัตริย์ซัลมานและมกุฎราชกุมารทรงโทรศัพท์ถึงนายซาลาห์ ลูกชายของคาชอกกีเพื่อแสดงความเศร้าเสียใจ ส่วนทางการตุรกีสั่งคุ้มกันนางฮาติเซ เซนกิซ คู่หมั้นของคาช็อกกีตลอด 24 ชั่วโมง ขณะที่เจ้าหน้าที่สอบปากคำชาวตุรกี 5 คนซึ่งเป็นลูกจ้างในสถานกงสุล และเร่งค้นหาศพของคาชอกกีในป่าเบลกราดใกล้อิสตันบูลและเมืองใกล้เคียง,ประธานาธิบดีโดนัลด์ ทรัมป์ แห่งสหรัฐฯ ให้สัมภาษณ์วอชิงตัน โพสต์ เมื่อ 20 ต.ค.ว่า คำชี้แจงของซาอุฯที่ว่าคาชอกกีตายจากเหตุวิวาทนั้น หลอกลวง และ โกหก แม้เคยชี้ว่าน่าเชื่อถือ และว่าตนจะดีใจมากถ้ามกุฎราชกุมารไม่เกี่ยวข้อง แต่สหรัฐฯจะไม่ยกเลิกการขายอาวุธให้ซาอุฯ ด้านประธานาธิบดีเรเซป ตอยยิป เออร์โดกันแห่งตุรกี ประกาศจะเปิดเผยความจริงทั้งหมดในคดีคาชอกกีต่อรัฐสภาใน 23 ต.ค. ส่วนรัฐบาลอังกฤษ ฝรั่งเศส เยอรมนี ร่วมออกแถลงการณ์แสดงความตกตะลึงในการเสียชีวิตของคาชอกกี เรียกร้องให้ซาอุฯชี้แจงให้กระจ่าง นางแองเกลา แมร์เคิล นายกฯเยอรมนี เผยว่าจะไม่ส่งออกอาวุธให้ซาอุฯในสภาพการณ์เช่นนี้ แต่หลายชาติพันธมิตรของซาอุฯ รวมทั้งคูเวต สหรัฐอาหรับเอมิเรตส์ (ยูเออี) บาห์เรน อียิปต์ ยังแสดงความสนับสนุนซาอุฯ.
อะเดล อัลจูเบียร์ รมว.ต่างประเทศซาอุฯ ยอมรับว่า จามาล คาชอกกี ถูกฆาตกรรมโดยกลุ่มคนที่ทำงานเกินขอบเขตอำนาจ ซึ่งเป็น ปฏิบัติการแตกแถว และพยายามปกปิดความจริง
จามาล คาชอกกี,ตุรกี,ซาอุดีอาระเบีย,ฆ่านักข่าว,สถานกงสุล